મુંબઈ, તા. 9 : વાઘણ અવનિના હંગામી પોસ્ટમૉર્ટમ અહેવાલ પ્રમાણે અવનિએ ચાર-પાંચ દિવસથી કંઈ ખાધું નહોતું અને એના પેટ-આંતરડાં પ્રવાહી અને વાયુથી ભરેલાં હતાં. જોકે, આ અહેવાલમાં એવો ઘટસ્ફોટ થયો છે કે અવનિને બેભાન કરવા માટે છોડાયેલું તીર તેને બરાબર વાગ્યું જ નહોતું. નિષ્ણાતોના જણાવ્યા પ્રમાણે બેભાન કરવાવાળું તીર ડાબી જાંઘને વાગ્યું હતું. આમાં પાંચ મિલિમીટર બેભાન થવાની દવા અને દોઢ ઈંચની સોઈ હતી. આ તીર ચામડીની નીચે વાગ્યું હોવાથી વાઘણ બેભાન થઈ નહોતી. હકીકતમાં આ તીર સ્નાયુના ભાગમાં વાગ્યું હોત તો લોહીએ બેભાન કરવાની દવાને શોષી હોત. તીર ચામડી અને સ્નાયુ વચ્ચેના આવરણને પણ ભેદી શક્યું નહોતું. પોસ્ટમૉર્ટમના રિપોર્ટ પ્રમાણે 119 કિલોની અવનિનું મૃત્યુ આંતરિક હેમરેજ અને હૃદય-ફેફસાં કામ કરતા બંધ થતાં નીપજ્યું હતું. યવતમાળ જિલ્લામાં છેલ્લાં બે વર્ષમાં તેર જણને ખાનારને અવનિને ગોળી મારીને પતાવી દેવાઈ એનો કેન્દ્રીય પ્રધાન મેનકા ગાંધી અને જીવદયાપ્રેમીઓએ વિરોધ કર્યો છે.